ตู่ หลบครหา พาเมียฉลองวันเกิด จำต้องตัด อ.น้องออก
บิ๊กช้าง ร่อนเทียบเชิญพรรค การเมืองถกคลายล็อก-เตรียมเลือกตั้ง 25 หรือ 26 มิ.ย. บิ้กป้อม โอ่เสียงส่วนใหญ่เข้าร่วม ยันเอาอยู่คุมบ้านเมืองสงบช่วงพระราชพิธีสำคัญ อภิสิทธิ์ ยกคำพูดผู้นำผูกมัดกาบัตร ก.พ.62 ภูมิธรรม ท้าจะจิ้มวันไหนว่ามาไม่ขัดข้อง สุริยะ-สมศักดิ์ เปิดหัวดูดกระจาย 22 มิ.ย. บุกสู่ขอตระกูล รัตนเศรษฐ ตามรอยก๊วน ปรีชา ขณะที่ วิรัช พูดเต็มปากยืนยันสมาชิกพรรคแล้วลาออกได้ กฎหมายใหม่ไม่ผูกมัด รองโฆษก พท.โต้เลือดไหลออกไม่ถึง 40 เปอร์เซ็นต์ ฉะเศรษฐกิจดิ่งเหว ขนเงินที่ไหนหว่านซื้อตัว ส.ส. มาร์ค บี้ ประยุทธ์ โชว์ต้านพวกไดโว่ เย้ยเลิกโม้ได้ธรรมาภิบาลและการปฏิรูป บิ๊กตู่ เลี่ยงครหาพาเมียฉลองเบิร์ธเดย์-ครองรัก 34 ปี ตัดชื่อ อ.น้อง บินเดี่ยวเยือนอังกฤษ-ฝรั่งเศส ถึงลอนดอนกองเชียร์โผล่อวยสู้ๆหนุนนั่งนายกฯต่อ,จากกรณี พล.อ.ประยุทธ์ จันทร์โอชา นายกรัฐมนตรีและหัวหน้าคณะรักษาความสงบแห่งชาติ (คสช.) มอบหมายให้ พล.อ.ประวิตร วงษ์สุวรรณ รองนายกรัฐมนตรีและ รมว.กลาโหม เป็นประธานหารือร่วมกับพรรคการเมือง เพื่อเตรียมการเลือกตั้ง ล่าสุด พล.อ.ชัยชาญ ช้างมงคล รมช.กลาโหม ได้ส่งหนังสือเชิญพรรคการเมืองมาร่วมพูดคุยช่วงต้นสัปดาห์หน้า,เมื่อเวลา 09.00 น. วันที่ 20 มิ.ย. ที่ทำเนียบรัฐบาล พล.อ.ประวิตร วงษ์สุวรรณ รองนายกรัฐมนตรีและ รมว.กลาโหม กล่าวถึงการดูแลรักษาความสงบภายในประเทศ เพื่อรองรับพระราชพิธีบรมราชาภิเษกว่า ตอนนี้ไม่เรียบร้อยหรืออย่างไร ยืนยันว่าดูแลสถานการณ์ให้เรียบร้อยได้ ไม่ต้องบอกว่าเป็นอย่างไรแต่เป็นแบบที่ตนทำอยู่ จากการประเมินสถานการณ์ช่วงใกล้พิธีสำคัญดังกล่าว จะไม่มีอะไรเกิดขึ้นทุกอย่างจะเรียบร้อย เมื่อถามว่า พล.อ.ประยุทธ์ จันทร์โอชา นายกฯและหัวหน้า คสช. ระบุว่าการเลือกตั้งจะเกิดขึ้นภายหลังพิธีสำคัญ จะนำเรื่องนี้ไปพูดคุยกับพรรคการเมืองหรือไม่ พล.อ.ประวิตร กล่าวว่าไม่เกี่ยว การพูดคุยจะพูดถึงเรื่องการปลดล็อกว่าจะทำอะไรได้บ้าง,เมื่อถามอีกว่า การพูดคุยกับพรรคการเมืองจะเกิดขึ้นวันใด เพราะ พล.อ.ประยุทธ์ระบุจะเกิดขึ้นก่อนเดินทางกลับจากยุโรปในวันที่ 26 มิ.ย. พล.อ.ประวิตรกล่าวว่า สื่อก็นับไป ส่วนรูปแบบการพูดคุยจะมีตน นายวิษณุ เครืองาม รองนายกฯและ กกต.ร่วมพูดคุย อยากฟังว่านักการเมืองต้องการอะไร หากถามอะไรมาตอบได้ก็ตอบไป ตรงไหนยังทำไม่ได้จะนำข้อมูลไปหารือแล้วให้นายกฯชี้แจงอีกครั้ง ขณะนี้เพิ่งเชิญกลุ่มการเมืองไป ใครอยากมาก็มาใครไม่อยากมาก็ไม่ต้องมา ส่วนจะมีพรรคการเมืองเดินทางมาจำนวนเท่าไรนั้นไม่ทราบ เพราะให้เจ้าหน้าที่เป็นผู้ดำเนินการ ขณะนี้เจ้าหน้าที่ยังไม่ได้รายงานเข้ามา แต่เท่าที่ทราบส่วนใหญ่เขามากัน,เมื่อถามถึงการเคลื่อนไหวของกลุ่มคัดค้านพล.อ.ประยุทธ์ ในต่างประเทศระหว่างการเยือนประเทศอังกฤษและฝรั่งเศส ช่วงวันที่ 20-26 มิ.ย. รู้สึกเป็นห่วงหรือไม่ว่า โอ้ย ม็อบ 3 คน ไม่มีปัญหาอะไร นายกฯไปดีและไม่ผิดอะไร เขาดีทุกอย่าง ทำให้ประเทศชาติ ไม่เช่นนั้นประเทศประชาธิปไตยมหาอำนาจเขาไม่เชิญหรอก นี่เขาเชิญไป คนต้อนรับที่อยากให้นายกฯมาเยอะแยะ,พล.อ.ชัยชาญ ช้างมงคล รมช.กลาโหม กล่าวถึงกำหนดการนัดหารือกับพรรคการเมือง เพื่อพูดคุยเรื่องการปลดล็อกทางการเมืองว่า ขณะนี้ส่งหนังสือเชิญพรรคการเมืองไปหมดแล้ว แต่ยังตอบไม่ได้ว่าจะมีกี่พรรคตอบรับเข้าร่วมหารือ ส่วนวันหารือจะเป็นต้นสัปดาห์หน้า ไม่วันจันทร์ที่ 25 มิ.ย. ก็วันอังคารที่ 26 มิ.ย.,ที่พรรคประชาธิปัตย์ นายอภิสิทธิ์ เวชชาชีวะ หัวหน้าพรรคประชาธิปัตย์ กล่าวถึงกรณีนายกฯระบุว่าการเลือกตั้งจะเกิดขึ้นหลังพระราชพิธีสำคัญว่า นายกฯบอกว่าไม่มีอะไรขัดแย้งกับโรดแม็ป จะเป็นสัญญาณว่าจะไม่ปลดล็อกการเมืองช่วงนี้หรือไม่คงบอกไม่ได้ และ พล.อ.ประวิตรมีแนวโน้มจะเชิญพรรคการเมืองไปหารือภายในสองสัปดาห์นี้ต้องรอฟังก่อน ถ้าได้รับเชิญไปอธิบายปัญหาในทางปฏิบัติ เป็นห่วงหลายเรื่องที่จะทำตามกฎหมายโดยไม่คิดถึงเจตนารมณ์ของกฎหมาย ทำเป็นพิธีกรรมเพื่อให้ผ่านเกณฑ์ เช่น การหาสมาชิก ตั้งสาขาทำได้ยาก สุดท้ายทำไพรมารีอาจเหลือแค่ 100 คนในจังหวัด ประชุมแค่ 50 คน มาลงคะแนนอาจน้อยกว่าที่เคยใช้กรรมการบริหารพรรค ไม่ตรงตามเจตนารมณ์ที่ต้องการให้สมาชิกพรรคมีส่วนร่วม สิ่งแรกที่ คสช.ต้องสะสางก่อนคือข้อกฎหมายที่ติดพันกันอยู่ ซึ่งไม่กระทบความสงบเรียบร้อย เช่น ปัญหาจะประชุมใหญ่ได้หรือไม่เพราะมีหรือไม่มีสาขา จะให้มีสมาชิกเพียงพอจะส่งผู้สมัคร ส.ส.และจะทำไพรมารีโหวตจะทำอย่างไร หากมีพรรคใดสร้างความวุ่นวายสังคมคงไม่เอาด้วย จึงเชื่อว่าทุกอย่างจะเป็นไปตามโรดแม็ปมีเลือกตั้ง ก.พ.62 เพราะนายกฯยังยืนยันเรื่องนี้อยู่,นายภูมิธรรม เวชยชัย รักษาการเลขาธิการ พรรคเพื่อไทย กล่าวถึงกรณี พล.อ.ชัยชาญ ช้างมงคล รมช.กลาโหม ระบุจะมีการนัดหารือกับพรรคการเมืองในต้นสัปดาห์หน้าว่า พรรคเพื่อไทยยืนยันว่าจะไม่เข้าร่วมในการหารือดังกล่าว โดยเหตุผลที่เคยบอกไว้ว่าเรื่องนี้รัฐบาลไม่มีอำนาจหน้าที่ ถ้า กกต. เชิญไปหารือเรื่องเลือกตั้ง ทางพรรคยินดีไปคุย นอกจากนี้รัฐบาลไม่มีความเป็นกลาง ไม่มีประโยชน์ที่จะไป เพราะทุกทีที่ไปหารือ ในที่สุดจบลงแบบที่รัฐบาลอยากได้ ถ้าคิดว่าจะเลือกตั้งเดือนไหนวันใดว่ามาเลย กำหนดให้ชัดเจนไม่ขัดข้อง แต่ปัญหาคือความไม่ชัดเจนมากกว่า เราไม่มีปัญหาหรือเรื่องมาก พร้อมเผชิญความยุ่งยากทั้งหมด ส่วนการที่จะหารือเรื่องปลดล็อกให้พรรคการเมืองทำกิจกรรมนั้นปลดได้เลย ไม่มีปัญหาเช่นกัน,สำหรับกรณีที่มีกลุ่มนักการเมืองนำโดยนายสุริยะ จึงรุ่งเรืองกิจ อดีต รมว.คมนาคม และนายสมศักดิ์ เทพสุทิน อดีตแกนนำกลุ่มวังน้ำยม เดินสายพบปะดูดอดีต ส.ส.ทั้งจากภาคอีสาน ภาคเหนือและภาคอื่นๆ เข้าร่วมงานกับพรรคพลังประชารัฐ เพื่อสนับสนุน พล.อ.ประยุทธ์ จันทร์โอชา นายกฯและหัวหน้า คสช.เป็นนายกฯอีกครั้งนั้น วันเดียวกัน นายอภิสิทธิ์ เวชชาชีวะ หัวหน้าพรรคประชาธิปัตย์ และอดีตนายกฯ กล่าวว่า การจะตั้งพรรคใหม่หรือเชิญชวนให้ใครย้ายพรรคเป็นเรื่องที่ทำได้ นักการเมืองที่จะย้ายสังกัดต้องมีเหตุผลตอบสังคม แต่ขอให้เป็นเรื่องความคิด จุดยืนทางการเมือง ไม่ใช่การเสนอผลประโยชน์ตอบแทน ไม่ว่าเงินทอง ตำแหน่งหรือการต่อรองคดีความ เหมือนในบางยุค ใครที่มีอำนาจคิดจะทำก็อย่าทำ นายกฯควรมีความชัดเจนว่าไม่สนับสนุนพฤติกรรมเหล่านี้ ต้องไม่ให้เกิดขึ้น คนที่ทำพูดในแวดวงการเมืองตลอดว่าเกี่ยวข้องกับผู้มีอำนาจ นายกฯควรตรวจสอบและแสดงจุดยืนให้ชัดว่าท่านไม่สนับสนุน ไม่เช่นนั้นต้องเลิกพูดคำว่าธรรมาภิบาลและปฏิรูปประเทศได้แล้ว องค์กรที่ดูแลความสุจริตคือ กกต. และ ป.ป.ช.ต้องดูว่าจะป้องปรามสิ่งที่เกิดขึ้นนี้อย่างไร,นายอภิสิทธิ์กล่าวว่า ไม่ต้องพูดถึงว่า พล.อ.ประยุทธ์จะสง่างามจากการใช้วิธีการเหล่านี้หรือไม่ แต่ถ้ากระบวนการได้มาซึ่งอำนาจเริ่มต้นแบบนี้ เราไม่สามารถคาดหวังเรื่องการเมืองที่สุจริต และมีธรรมาภิบาลได้ ไม่ได้กังวลใจความได้เปรียบเสียเปรียบทางการเมือง การแข่งขันมีหลายรูปแบบ แต่ไม่อยากเห็นความไม่ถูกต้อง ประเทศไทยเสียโอกาสกับปัญหาการเมืองที่ล้มเหลวมานาน ถ้าจะหลุดพ้นจากวงจรนี้ได้ต้องเริ่มต้นจากหลักการเลือกตั้งที่สุจริต เที่ยงธรรม เสรีและเป็นธรรม วิธีการที่เอาอำนาจรัฐ ผลประโยชน์มาใช้สวนทางกันโดยสิ้นเชิง เมื่อถามว่ามีการระบุทุ่มเงิน 30-50 ล้าน เพื่อซื้อตัว ส.ส.ให้ย้ายพรรค นายอภิสิทธิ์กล่าวว่า หากเป็นความจริงจะทำให้ไม่ได้รัฐบาลและสภาที่ดี พรรคประชาธิปัตย์มีข่าวถูกดูดดึงตัวเช่นกัน แต่ไม่รุนแรง ในการเสนอเงิน ส่วนใหญ่เป็นตำแหน่ง ภาพรวมยังค่อนข้างนิ่ง และมีคนที่อยากเข้ามาเสริมมากพอสมควร,นายศิริโชค โสภา อดีต ส.ส.สงขลา พรรคประชาธิปัตย์ กล่าวว่า กระแสดูดอดีต ส.ส. พรรคประชาธิปัตย์มีบ้าง จากการสอบถามอดีต ส.ส.พรรคในพื้นที่ภาคใต้ มีบางคนถูกบางพรรคเสนอผลประโยชน์ชักชวนให้ย้ายไปร่วมพรรค แต่ยังไม่มีอดีต ส.ส.ของพรรคออกไปร่วมด้วย เพราะพื้นที่ภาคใต้เป็นลักษณะเฉพาะ หลายจังหวัดยังเชื่อมั่นศรัทธาและรักความเป็นสถาบันของพรรคมากกว่ายึดตัวบุคคล เมื่อใครย้ายออกไปลงสมัคร ส.ส.กับพรรคอื่น โอกาสสอบตกสูงมาก เมื่อสอบตกครั้งแรกแล้วโอกาสจะหมดอนาคตทางการเมืองมีมาก เคยมีตัวอย่างให้เห็นแล้วในอดีตมี ส.ส.คนหนึ่งมีคะแนนสูงสุดของประเทศ พอออกจากพรรคไปลงสมัครพรรคอื่น สอบตกจนต้องเลิกเล่นการเมือง,นายอนุสรณ์ เอี่ยมสะอาด รักษาการรองโฆษกพรรคเพื่อไทย กล่าวถึงการเดินเกมดูดอดีต ส.ส.ของพรรคเพื่อไทยว่า ประชาชนสงสัยว่าเศรษฐกิจแบบนี้ไปเอาเงินจากไหนมากว้านซื้ออดีต ส.ส.เข้าพรรค หรือใช้คดีความเป็นเครื่องมือต่อรอง หรือนี่คือความพยายามทุกวิถีทางในการสืบทอดอำนาจหรือไม่ ปากบอกว่าจะปฏิรูป แต่สิ่งที่ประชาชนเห็นคือการทำการเมืองโบราณย้อนยุค การเมืองแบบกลุ่มก๊วน ต่อรองซื้อขายตัว อดีต ส.ส.ย้ายพรรคเป็นเรื่องปกติของการเมืองไทยที่เกิดขึ้นได้ แต่ถึงจะมีความพยายามดูดอย่างมาก แต่คนที่จะตัดสินใจย้ายออกไปจริงๆยืนยันว่ามีไม่มาก ไม่ถึงร้อยละ 40 ตามที่เป็นข่าวแน่นอน ส่วนใหญ่ยังมั่นใจและยึดมั่นในอุดมการณ์ ประชาชนในพื้นที่ยังเป็นฐานสนับสนุนพรรคเพื่อไทยให้เข้ามาแก้ไขปัญหาประเทศอย่างเหนียวแน่นมั่นคง ส่วนคนที่ตัดสินใจย้ายออกไปขอให้โชคดี เมื่อการเลือกตั้งมาถึงพรรคเพื่อไทยมีบุคลากรทางการเมืองคุณภาพมากมาย ที่พร้อมเสนอตัวเองเป็นทางเลือกและประสงค์เข้าร่วมทำงานการเมืองกับพรรค เมื่อวันนั้นมาถึงประชาชนจะให้คำตอบเองว่าจะสนับสนุนใครและพรรคไหน,พล.ต.ท.วิโรจน์ เปาอินทร์ รักษาการหัวหน้าพรรคเพื่อไทย ให้สัมภาษณ์กรณีอดีต ส.ส.พรรคเพื่อไทย บางคนเตรียมทิ้งพรรคโดยให้เหตุผลว่าไม่มีการดูแลและให้ปัจจัยสนับสนุนรายเดือนมานานแล้ว รวมถึงความไม่ชัดเจนเรื่องผู้นำพรรคว่า บางเรื่องเป็นเรื่องจริง เพราะพรรคไม่ได้จ่ายเงินเดือนอดีต ส.ส. เนื่องจากเป็นสถาบันการเมือง ไม่มีเงินจำนวนมากที่จะจ่ายให้ใคร เราไม่ได้ไปตั้งเงินเดือน ทุกวันนี้อยู่ได้เพราะสมาชิกเสียสละและมีอุดมการณ์ร่วมกัน อีกทั้งยังไม่สามารถประชุมพรรคเพื่อเลือกหัวหน้าพรรคได้ ตนรักษาการอยู่หลังหัวหน้าพรรคคนก่อนลาออกจากตำแหน่ง พยายามประคับประคองพรรคให้ไปสู่การเลือกตั้งหัวหน้าพรรคหลัง คสช.ปลดล็อก รู้สึกเสียดายไม่อยากให้ใครไป อยากให้ทุกคนที่มีอุดมการณ์ร่วมกันอยู่ด้วยกัน แต่คนที่ไปคงรู้อยู่ในใจว่ามีความจำเป็นอะไรถึงต้องไป กรณีนายปรีชา เร่งสมบูรณ์สุข อดีต ส.ส.เลย ทางพรรคไม่มีการติดต่อ แต่ยังไม่ได้มาลาออกจากพรรค,ผู้สื่อข่าวรายงานว่าการทาบทามนักการเมือง อดีต ส.ส.กลุ่มต่างๆเข้าร่วมพรรคพลังประชารัฐของนายสมศักดิ์ เทพสุทิน และนายสุริยะ จึงรุ่งเรืองกิจ ยังคงมีต่อเนื่องโดยวันที่ 22 มิ.ย.จะไปทาบทามนายวิรัช รัตนเศรษฐ อดีต ส.ส.บัญชีรายชื่อ พรรคเพื่อไทยและครอบครัว เพื่อให้ไปร่วมงานกับพรรคพลังประชารัฐในการเลือกตั้งสมัยหน้า มีความเป็นไปได้สูงเพราะนายวิรัชสนิทสนมกับนายปรีชา เร่งสมบูรณ์สุข อดีต ส.ส.เลย พรรคเพื่อไทย ที่ตกลงย้ายไปร่วมงานกับกลุ่มนายสมศักดิ์ก่อนหน้าแล้ว,นายวิรัชให้สัมภาษณ์ว่า ยังไม่พร้อมที่จะตอบอะไรตอนนี้ แม้ยืนยันการเป็นสมาชิกพรรคไปแล้วแต่สามารถเข้าออกได้เพราะกฎหมายใหม่ไม่ได้ผูกมัดอะไร,เมื่อเวลา 10.30 น. ที่ห้องบรรยายโครงการปริญญาเอก คณะสังคมวิทยา มหาวิทยาลัยธรรมศาสตร์ (มธ.) ท่าพระจันทร์ ตัวแทนนิสิตนักศึกษาจากจุฬาลงกรณ์มหาวิทยาลัย ม.เชียงใหม่ ม.เทคโนโลยีราชมงคลรัตนโกสินทร์ วิทยาเขตศาลายา ม.ธรรมศาสตร์ ม.บูรพา ม.พะเยา ม.แม่โจ้ ม.สงขลานครินทร์ กว่า 30 คน นำโดยนายพริษฐ์ ชิวารักษ์ รัฐศาสตร์ มธ. นายธนวัฒน์ วงศ์ไชย ประธานสภานิสิตจุฬาฯ ร่วมกันลงนามและประกาศจัดตั้งองค์กรสหภาพนักเรียน นิสิต นักศึกษาแห่งประเทศไทย เพื่อขับเคลื่อนกิจกรรมทางสังคมและการเมือง แทนสหพันธ์นิสิตนักศึกษาแห่งประเทศไทย หรือ สนนท.ที่ยุติบทบาทไป โดยมีนายอนุสรณ์ อุณโณ คณบดีคณะสังคมวิทยาฯ มธ. แกนนำเครือข่ายนักวิชาการเพื่อสิทธิพลเมือง และนายบารมี ชัยรัตน์ แกนนำสมัชชาคนจน ร่วมเป็นสักขีพยาน มีเจ้าหน้าที่ข่าวกรองทหาร ตำรวจนอกเครื่องแบบมาเฝ้าจับตาใกล้ชิด,นายพริษฐ์กล่าวว่าเป้าหมายสหภาพฯคือขับเคลื่อนสังคมไทยให้พ้นจากความไม่เป็นประชาธิปไตย ความเหลื่อมล้ำทางเศรษฐกิจ และไม่เท่าเทียมทางสังคม ทั้งต้องการพิทักษ์สิทธิเสรีภาพ สวัสดิภาพ นักเรียนนิสิตนักศึกษาและประชาชนด้วย เรื่องเร่งด่วน ที่จะเรียกร้องคือการเข้าถึงสิทธิการกู้ยืมเงิน กยศ.ที่มีเงื่อนไขบางอย่างสมควรต้องแก้ไข เมื่อถามว่า สหภาพนักศึกษาจะร่วมเคลื่อนไหวกับกลุ่มคนอยากเลือกตั้งหรือไม่ นายพริษฐ์ระบุว่า เราเป็นองค์กรใหม่ เพิ่งก่อตั้งใหม่คงต้องพูดคุยกับทุกกลุ่ม แต่ยืนยันหลักการว่าความร่วมมือใดที่จะดีเพื่อทำให้ประเทศไปสู่ประชาธิปไตย แน่นอนว่าต้องสนับสนุนเพื่อสร้างสังคมที่ดีกว่า กำลังชักชวนสมาชิกเข้าร่วม เพื่อสร้างเครือข่ายตามโรงเรียนและสถาบันอุดมศึกษาต่างๆโดยใช้การสื่อสารทางออนไลน์เป็นหลักสหภาพฯถือเป็นองค์กรที่เกิดจากการรวมตัวของนักเรียน นิสิต นักศึกษา ไม่มีเบื้องหน้าเบื้องหลังอะไร ไม่มีใครมาควบคุมองค์กรได้ ไม่ต้องห่วง,เมื่อเวลา 13.30 น. ที่ศาลฎีกาแผนกคดีอาญาของผู้ดำรงตำแหน่งทางการเมือง ศาลฯได้พิจารณาคดีนัดแรกในคดีซึ่งอัยการขอให้นำคดีที่อัยการสูงสุดเป็นโจทก์ยื่นฟ้องนายทักษิณ ชินวัตร อดีตนายกฯเป็นจำเลยที่ 1 ร่วมกับนายวิโรจน์ นวลแข อดีตกรรมการผู้จัดการธนาคารกรุงไทย จำกัด (มหาชน) และบริษัทในเครือของบริษัทกฤษดามหานคร จำกัด (มหาชน) กับพวกรวม 27 ราย กรณีอนุมัติสินเชื่อจำนวนมากโดยไม่เป็นไปตามหลักเกณฑ์ และก่อให้เกิดความเสียหายแก่ระบบเศรษฐกิจของรัฐ ซึ่งศาลฯเคยสั่งจำหน่ายคดีชั่วคราวเฉพาะนายทักษิณ จำเลยที่ 1 ไว้ตั้งแต่วันที่ 11 ต.ค.55 และมีการออกหมายจับติดตามตัวมาดำเนินคดีแล้ว แต่เมื่อ พ.ร.บ.ประกอบรัฐธรรมนูญว่าด้วยวิธีพิจารณาคดีอาญาของผู้ดำรงตำแหน่งทางการเมืองประกาศใช้ จึงขอให้ศาลนำมาพิจารณาใหม่โดยไม่มีตัวจำเลยตามกฎหมาย ทั้งนี้ศาลพิจารณาแล้วเห็นว่าจำเลยที่ 1 มีพฤติการณ์หลบหนี จึงให้ออกหมายจับ พร้อมให้โจทก์ดำเนินการตามหมายจับ ให้รายงานผลการจับกุมให้ศาลรับทราบทุกเดือน นัดตรวจพยานหลักฐาน วันที่ 26 ก.ย.เวลา 13.30 น. โดยให้อัยการโจทก์ส่งหมายแจ้งให้จำเลยทราบพร้อมปิดหมาย,มีรายงานว่าตามกฎหมายวิธีพิจารณาความอาญานักการเมืองมาตรา 33 ถ้าจำเลยยังไม่ให้การ ถือว่าปฏิเสธฟ้องโจทก์ สำหรับกรณีของนายทักษิณ ปัจจุบันอัยการสูงสุด และคณะกรรมการป้องกันและปราบปรามการทุจริตแห่งชาติ (ป.ป.ช.) ได้ยื่นคำร้องต่อศาลฎีกาฯ ขอให้นำคดีที่เคยจำหน่ายไว้ชั่วคราวขึ้นมาพิจารณาใหม่ โดยวันที่ 6 ก.ค. ศาลฎีกาฯนัดพิจารณาคดีทุจริตโครงการออกสลากพิเศษเลขท้าย 2 และ 3 ตัว (หวยบนดิน),ผู้สื่อข่าวรายงานจากทำเนียบรัฐบาลว่า เมื่อวันที่ 20 มิ.ย.หลังโซเชียลมีเดียปล่อยข่าวโจมตีวิพากษ์วิจารณ์ถึงการเดินทางไปปฏิบัติภารกิจเยือนสหราชอาณาจักรและสาธารณรัฐฝรั่งเศสของ พล.อ.ประยุทธ์ จันทร์โอชา นายกฯและหัวหน้า คสช.ระหว่างวันที่ 20-26 มิ.ย. โดยกำหนดเดิมมีชื่อนางนราพร จันทร์โอชา ภริยา ร่วมคณะเดินทางไปด้วยว่าจะเป็นการถือโอกาสนี้ไปฉลองวันคล้ายวันเกิดอายุ 64 ปีของนางนราพรในวันที่ 20 มิ.ย. และฉลองครบรอบแต่งงาน 34 ปีในวันที่ 22 มิ.ย. ทำให้ พล.อ.ประยุทธ์ตัดสินใจเดินทางไปเพียงลำพัง โดยเมื่อเวลา 09.32 น. วันที่ 22 มิ.ย. นางนราพรได้ปรากฏตัวเดินทางมายังตึกไทยคู่ฟ้า ทำเนียบรัฐบาล เพื่อปฏิบัติภารกิจส่วนตัว ก่อนจะเดินทางกลับออกไป โดยใช้เวลาเพียงประมาณ 20 นาทีเท่านั้น,ก่อนหน้านี้เมื่อเวลา 24.00 น. วันที่ 19 มิ.ย. ที่ท่าอากาศยานทหาร 2 กองบิน 6 (บน.6) พล.อ. ประยุทธ์พร้อมคณะประกอบด้วย นายสมคิด จาตุศรีพิทักษ์ รองนายกฯ นายดอน ปรมัตถ์วินัย รมว.ต่างประเทศ นายสนธิรัตน์ สนธิจิรวงศ์ รมว.พาณิชย์ นายอุตตม สาวนายน รมว.อุตสาหกรรม และนายกอบศักดิ์ ภูตระกูล รมต.ประจำสำนักนายกฯออกเดินทางไปเยือนสหราชอาณาจักรและสาธารณรัฐฝรั่งเศส โดยถึงกรุงลอนดอนเวลา 08.30 น. วันที่ 20 มิ.ย. (เวลาท้องถิ่นช้ากว่าไทย 6 ชั่วโมง) ทั้งนี้นายกฯพร้อมคณะได้เดินทางเข้าพักค้างที่โรงแรมรอยัล แลงคาสเตอร์ โดยมีกลุ่มคนไทยในกรุงลอนดอน มารอต้อนรับนำดอกไม้มอบให้เป็นกำลังใจ คนไทยหนึ่งในกลุ่มกล่าวว่า นายกฯไม่แก่เลย ติดตามข่าวนายกฯทุกวัน ขอให้สู้ๆและเป็นนายกฯต่อ ขณะที่นายกฯกล่าวว่า ขอบคุณทุกคนที่มาต้อนรับ ขอให้ทุกคนมีความสุข ทำอะไรขอให้ประสบความสำเร็จ ทุกคนคือคนไทย ขอให้นึกถึงแผ่นดินเกิดคือประเทศไทย จะไปไหนมาไหนให้สำนึกในแผ่นดินเกิด อย่าให้ใครมาทำร้าย ทำลายประเทศของเรา,จากนั้นนายกฯได้ประชุมมอบนโยบายให้กับทีมประเทศไทย และพบปะหารือกับนักธุรกิจ ผู้บริหารบริษัทเอกชนไทยรายใหญ่ในอังกฤษ อาทิ นายฐาปน สิริวัฒนภักดี กลุ่มไทยเบฟเวอเรจ จำกัด (มหาชน) คุณหญิงศศิมา ศรีวิกรม์ และนายไพโรจน์ เปี่ยมพงษ์สานต์ จากกลุ่มเอ็มไพร์เอเชีย แอชเซต กระทั่งเวลา 16.10 น. นายกฯเดินทางไปยังทำเนียบนายกฯสหราชอาณาจักร เพื่อเข้าพบกับนางเทเรซา เมย์ นายกฯสหราชอาณาจักร ช่วงเย็นวันเดียวกันนายพิษณุ สุวรรณะชฎ เอกอัครราชทูตไทย ณ กรุงลอนดอน และภริยา เป็นเจ้าภาพเลี้ยงอาหารค่ำเพื่อเป็นเกียรติแก่คณะนายกฯ
บิ๊กช้าง ร่อนเทียบเชิญพรรค การเมืองถกคลายล็อก-เตรียมเลือกตั้ง 25 หรือ 26 มิ.ย. บิ้กป้อม โอ่เสียงส่วนใหญ่เข้าร่วม ยันเอาอยู่คุมบ้านเมืองสงบช่วงพระราชพิธีสำคัญ
ข่าวหน้า 1,ประยุทธ์ จันทร์โอชา,ปลดล็อกการเมือง,เลือกตั้ง,พรรคการเมือง,ข่าวทั่วไป